Pääministeri Alexander Stubb sanoi kokoomuksen puoluevaltuuston kokouksessa, että konsensuksellakin pitää olla tulosvastuu. Hänen mielestään esimerkiksi eläkeuudistus ei ollut "konsensuksen riemuvoitto".

Kokoomuksen puheenjohtaja, pääministeri Alexander Stubb arvosteli kokoomuksen puoluevaltuustossa pitämässään puheessa pyrkimystä konsensukseen eli yleiseen laajaan ymmärrykseen. Hän sanoi, että konsensuksellakin pitää olla tulosvastuu.

Esimerkiksi eläkeuudistusta ei voida Stubbin mielestä pitää konsensuksen riemuvoittona, koska se aluksi tyrmättiin ja lopulta työmarkkinakeskusjärjestö Akava jäi sen ulkopuolelle. Hän arvosteli myös sitä, että ammattiyhdistysliike torppasi kokoomuksen esityksen oppisopimuskoulutuksen muuttamisesta, koska se halusi puolustaa työehtosopimuspohjaista järjestelmää.

Stubb moitti myös sitä, että poliitikot tekevät vaalien alla liikoja lupauksia.